Geingob neem môre oor - Regering - Republikein
Sunday, September 23rd, 16:17:02
Netumbo gee terugvoering
Denver Kisting – Groot afwagting heers in Windhoek waar pres. Hage Geingob môre amptelik die voorsitterskap van die Suider-Afrikaanse Ontwikkelingsgemeenskap (SADC) gaan oorneem.
Geingob vervang die Suid-Afrikaanse staatshoof, pres. Cyril Ramaphosa.
Dít kom te midde van nuus dat die 38ste SADC-beraad, wat tans in die Namibiese hoofstad plaasvind, van die brandpunte in die streek wegskram.
Die Namibiese regering het laat verlede week by monde van me. Netumbo Nandi-Ndaitwah, die adjunkpremier en die minister van internasionale betrekkinge en samewerking, bevestig die krisis in Zimbabwe en die grondkwessie gaan nie onder die loep kom nie.
Nandi-Ndaitwah het die afgelope week in aanloop tot vandag se hoogtepunt die leisels as voorsitter van die SADC se raad van ministers oorgeneem.
Haar voorganger is haar Suid-Afrikaanse eweknie, dr. Lindiwe Sisulu.
Die aktivis en akademikus mnr. Job Amupanda sou gisteraand ’n lesing aanbied oor hoe Namibië se grondbeleid glo die pad byster geraak het sedert die eerste nasionale grondkonferensie in 1999.
Groot gewag word tans gemaak van die tweede grondkonferensie wat in Oktober vanjaar gaan plaasvind.
Tydens ’n kort nuuskonferensie laat Dinsdagmiddag het Nandi-Ndaitwah gesê die raad van ministers het die SADC-sekretariaat beveel om die proses te bespoedig wat bestaande reëlings rondom SADC-regs- en beleidsdokumente moet hervorm en die inwerkingstelling daarvan moet hanteer.
Sy het ook gesê die sekretariaat is gevra om teen volgende jaar ’n omvattende verslag in te dien oor hoe die streek vaar wat die implementering van strategiese doelwitte betref.
Dit sluit onder meer die inwerkingstelling van ’n streekkragkomitee, die monitering van geslagsgelykheid in die streek en die kwytskelding van visums in.
Die nuus oor die beraad se agenda, wat Zimbabwe en die grondkwessie uitsluit, kom as geen verrassing nie.
Ontleders met wie Republikein voor die beraad gesels het, was dit eens dat omstrede onderwerpe waarskynlik vermy sou word.
Prof. Nico Horn, akademikus aan die Universiteit van Namibië (Unam), het gesê ás moeilike sake ter sprake kom, sal dié gesprekke beslis nie in die openbaar geskied nie.
Volgens hom sukkel die SADC om afstand te doen van die opvatting dat dit slegs ’n vereniging van broederskap is.
Dr. Charles Mubita, ’n politieke ontleder, is van mening Geingob se sukses as SADC-voorsitter sal afhang van die mate waartoe hy sal kan beraadslaag.
Ook, sê Mubita, Geingob sal sy rol as voorsitter moet balanseer met sy verantwoordelikhede as Namibiese president.